Cando Deus criadore

Cando Deus criadore
non det esser soberanu
tando su guardianu
det esser definidore.

Cando in su monte Limbari
bi pioat maccarrones,
o cando in Putifigari
bi diffendant conclusiones,
et cando in sas bidattones
semenent paza pro ranu;

cando des bider doradu
ogni corru berveghinu,
cando bidas applacadu
s’elefante che runzinu,
cando s’ainu murisinu
cantet che puzone ’e ranu;

cando camines cun Giudas
a caddu a groppa et pare,
cando in sardu hant faeddare
totu sas battos marruddas,
cando dent istare mudas
sas ranas de su eranu;

cando in musicas reales
bi sonent sempre tintinnos,
cando torrent a pizzinnos
totu sos bezzos pedrales,
cando totu sos curiales
andent cun corros in manu;

cando has a bider su paba
laurare in Sulumedu,
cando has a bider s’aghedu
dulche pius chi non sa saba,
cando servat unu raba
pro pinna de iscrianu;

cando portes una dente
longa et larga vinti palmos
et cando totu sos salmos
ispositos totalmente,
o cando sias valente
pius de donnu Roldanu;

cando in s’arvure ’e sa pruna
bidas nascher figu o ua,
o cando bides s’azzua
costare a iscudu s’una,
cando des bider sa luna
tinta tota in tanfaranu;

cando duas corcorijas
ti parzant tantu lezeras
chi solu duas formijas
las portent in sas aeras,
o servant a tabaccheras
a su cardinale Albanu;

cando totu sos de Bosa
andent in cappas de grana,
cando su riu de Ottana
si jungat cun Flumendosa
et cando in Badde Pedrosa
passet su riu Giordanu;

cando a unu puligheddu
ndeli boghent sa fressura
o cando che pedra dura
potas giugher su carveddu
o cando su boe nieddu
parzat esser beccu canu;

cando bidas s’acconcimu
tappulare unu melone
o ch’a forza ’e friastimu
incorret unu murone,
cando su malu ladrone
des bider eremitanu;

cando bidas caminende
sas arvures de s’ozastru,
cando bidas su pirastru
dai sa figu naschende
o cando bidas bolende
sos porcos de Campidanu,

tando su guardianu
det esser definidore.